KIRJALLINEN KYSYMYS E-1183/03

esittäjä(t): Erik Meijer (GUE/NGL) komissiolle

(1. huhtikuuta 2003)

Aihe: Ilmailun liikennevirtojen siirtyminen alueellisten lentoasemien ja uusien halpalentoyhtiöiden subventoidun yhteistyön seurauksena

1. Muistaako komissio, että viimeksi kuluneina vuosikymmeninä rakennettiin 1040 kilometrin päähän suurista kaupungeista suuria lentoasemia, joihin on hyvä, suora rautatieyhteys kaupungista ja joiden vaikutuspiiri ulottuu useiden satojen kilometrien etäisyydelle?

2. Onko komissio tietoinen siitä, että uudet lentoyhtiöt luovat yhteyksiä erityisesti entisille sotilaskentille tai pienten kaupunkien läheisyyteen perustettujen lentoasemien välille, jolloin kansainväliset matkustajavirrat siirtyvät suurkaupunkien ja rautatieasemien tuntumassa sijaitsevilta keskeisiltä lentoasemilta paikkoihin, jotka ovat entisaikojen lentoasemien tapaan täysin riippuvaiset maanteitä pitkin tapahtuvista kuljetuksista niin ennen lentoa kuin sen jälkeenkin?

3. Onko komissio tietoinen siitä, että yhteistyö aiemmin vaatimattomien alueellisten lentoasemien ja uusien lentoyhtiöiden välillä tiivistyy jatkuvasti, mikä tekee niistä toisistaan riippuvaisia, koska nämä lentoasemat hakevat uusia asiakkaita ja uudet halpalentoyhtiöt haluavat pitää menonsa pieninä?

4. Missä määrin on se, että pienet lentoasemat voivat tarjota nousu- ja laskeutumiskiitoratansa ja asemapalvelunsa halpalentoyhtiöiden käyttöön alhaiseen hintaan tavallisiin lentoasemiin verrattuna, mahdollista muun muassa sen vuoksi, että asianomaiset kunnat tai aluehallinnot sijoittavat niihin julkisia varoja? Onko siinä silloin kyse laittomista valtiontuista tai kilpailun vääristämisestä?

5. Mihin toimiin komissio aikoo ryhtyä tukeakseen sitä, että kansainvälinen ja ainakin mannertenvälinen lentoliikenne keskittyy ja keskitetään jatkossakin suurkaupunkialueiden ja näiden hyvien rautatieyhteyksien läheisyyteen?

6. Mihin toimiin komissio aikoo ryhtyä edistääkseen sitä, että alueelliset lentoasemat palvelevat ainoastaan niiden lähellä, mutta kaukana keskeisistä lentoasemista sijaitsevia kaupunkeja ja alueita, sen sijaan, että ne toimivat lentoliikenteen keskusasemien halpoina ja häiriköivinä kilpailijoina?

Loyola de Palacion komission puolesta antama vastaus

(15. toukokuuta 2003)

Komissio on tietoinen rautatieyhteyksistä etenkin unionin suurimmille lentoasemille. Kaikkia unionin suuria lentoasemia ei ole kuitenkaan suoraan liitetty rautatieverkostoon.

Komissio on tietoinen unionin lentoliikennealan viimeaikaisesta kehityksestä, myös ns. halpalentoyhtiöiden perustamisesta. Niiden kustannusrakenne on monien syiden vuoksi erilainen kuin muiden lentoyhtiöiden. Jotkut näistä halpalentoyhtiöistä mutta eivät kaikki ovat keskittäneet toimintansa muille kuin unionin suurille lentoasemille. Ei ole mitään viitteitä siitä, että tämän kehityksen vuoksi kansainväliset matkustajavirrat olisivat ohjautumassa muualle. Halpalentoyhtiöiden tarjoamat lennot vastaavat pikemminkin muuttuvaan ja lisääntyvään uudenlaisten lentopalvelujen kysyntään matkustajien taholta: matkustajat haluavat nyt suoran lennon lähtöpaikasta määräpaikkaan, ilman turhia palveluja, ja he haluavat varata matkansa matkatoimiston sijasta Internetin kautta. Komissio huomauttaa, että uusi tilanne lentoliikennealalla on myös seurausta avoimesta markkinoille pääsyn järjestelmästä, jossa lentoliikenteen harjoittajat ja asiakkaat voivat tehdä omia etujaan parhaiten vastaavia päätöksiä.

Ei ole helppoa selvittää, missä määrin lentoyhtiöt voivat käyttää pienempiä lentoasemia tavanomaista alhaisemmilla lentomaksuilla, koska virallisten hintojen sovitut alennukset tai erityisehdot eivät ole aina julkisia, ja koska komissiolle ei myöskään ilmoiteta järjestelmällisesti tällaisista tapauksista. On ratkaistava tapauskohtaisesti, onko erityistapauksissa myönnetty valtionapua ja onko kilpailu tästä syystä vääristynyt. Ryanair-lentoyhtiön on väitetty saaneen Wallonian viranomaisilta ja Charleroin lentoasemalta suotuisia kaupallisia toimintaehtoja, joiden mukaan se toimii nyt Charleroin lentoasemalla. Komissio on tehnyt päätöksen käynnistää virallisen tutkinnan siitä, onko myönnetty valtiontuki EY:n perustamissopimuksen 87 artiklan vastainen. Asiaa tutkitaan parhaillaan.

Komission politiikan tarkoituksena ei ole rohkaista lentoyhtiöitä keskittämään kaupallisia toimiaan tiettyyn lentoasemaryhmään. Tällaisten lentoasemien valinta on tulosta lentoyhtiöiden kaupallisista pohdinnoista liberaalissa markkinajärjestelmässä. Komission tehtävänä ei ole puuttua tällaisiin päätöksiin niin kauan, kuin niissä noudatetaan täysin yhteisön lainsäädäntöä.